Artūras Butkevičius

Artūras Butkevičius (g. 1967 m. spalio 16 d. Kėdainiuose) – koncertų, renginių, kultūrinių projektų organizatorius, muzikos atlikėjų bei grupių vadybininkas bei prodiuseris, renginių organizavimo Lietuvoje vienas iš pradininkų, Renginių industrijos asociacijos valdybos narys.

Biografija

Mokykla 
Mokydamasis Kėdainių Atžalyno gimnazijoje (buv. 2 vidurinę mokyklą) pradėjo aktyviai domėtis fotografija, surengė kelias parodas. Savarankiškai išmoko groti keliais muzikos instrumentais. Aktyviai dalyvavo saviveikloje – fotografavo, grojo ansamblyje. Mokyklą baigė 1985 m.

Studijų metai 

Žurnalistikos studijų Vilniaus universitete metais aktyviai įsitraukė į žurnalistinį darbą. Buvo neetatinis žurnalo „Jaunimo gretos“ ir laikraščio „Sportas“ korespondentas. Nuo 1989 m. pradėjo dirbti Lietuvos AIDS centre, kur redagavo žurnalą „Saugok sveikatą“, laikraštį „AIDS kronika“. 1991 m. sumanė surengti analogų Lietuvoje neturintį renginį „Prezervatyvo šventė“. Renginys, kurį režisavo ir vedė aktorius ir dainininkas Vytautas Kernagis sulaukė išskirtinio populiarumo ir vyko iki pat 1998 m. 1991–1994 m. kartu su A. Mirončiku vedė informacines ir pramogines laidas radijo stotyje „Radiocentras“. Žurnalistikos studijas baigė 1992 m. 1993 m. įkūrė renginių organizavimo įmonę „Tigris“ kuri savo veiklą vysto iki pat šių dienų. Per šiuos tris dešimtmečius „Tigris“ tampa Lietuvos pramogų verslo lyderiu suorganizuodamas daugiau nei 4000 renginių, koncertų, varžybų. 1995 – 1998 m. dirba Vilniaus Konservatorijoje dėstytoju.

Atlikėjų vadyba 
Nuo 1993 metų pradeda dirbti su populiariausiais šalies atlikėjais, aktoriais ir muzikos grupėmis. Buvo šių atlikėjų ir grupių vadybininkas bei prodiuseris: „Foje“ (1993 – 1997), Andrius Mamontovas (1997 – 2000),  “Naktinės Personos” (1997 – 2002), Vytautas Kernagis (1995 - 1997, 2000 - 2003), “ŽAS” (1999 – 2002), “Dinamika” (2000-2001), Vytautas Šapranauskas (2003 - 2009), Viktorija (2001 – 2021),  “Drum Party” (2005 – 2021), Vasha (2014 – 2021), Kastytis Kerbedis (2015-2019).

Projektai 

Sugalvojo ir surengė (kartu su A. Mamontovu) pirmuosius grandiozinius labdaros renginius šalyje „Parama 1996“, „Parama 1998“ ir „Parama 2000“, kuriuose apsilankė per 120 000 žiūrovų, pramoginį renginį „Didžiosios lenktynės“ (1993-1998), muzikos festivalį „Geras“ Palangoje (1994-2000) Organizavo ir vedė didžiausią šalies istorijoje muzikos koncertą (60 000 žiūrovų) – „Foje atsisveikinimo koncertą“ Vilniaus Vingio parke 1997 m. gegužės 17 d.

Vadovavo tokiems muzikos klubams ir koncertinėms salėms, kaip „Kupeta“ (1994-1999), Kalnapilio alaus namai (2000), Palangos vasaros koncertų salė (2001-2003), naktiniams kubams “Embassy" ir "Crystal club” (2009-2015), “Renginių Oazė“  (2013 – 2021). 

Vienas pirmųjų ėmęs dirbti pramogų organizavimo srityje po Nepriklausomybės atgavimo kūrė ir tobulino pramogų verslo taisykles, renginių ir koncertų kokybės standartus.

Apdovanojimai 

 1997 m. Apdovanotas vyriausybine premija “Už Lietuviškos muzikos propagavimą”.
 1993 m. Apdovanojimas “Metai ‘93” “Už geriausius Metų renginius”.
 1997 m. Apdovanojimas “Bravo ‘97” “Už geriausią Metų renginį”.
 Nuo 1993 m. - Daugiau nei 30 apdovanojimų, gautų su grupėmis ir atlikėjais Lietuvos muzikiniuose apdovanojimuose, 4 “Auksiniai” ir  3 “Platininiai” diskai.

Šeima 
Nevedęs. Sužadėtinė Viktorija Mauručaitė.

Dukros: Indrė Butkevičiūtė, Angela Butkevičiūtė, Gabrielė Rutkauskienė.

Šaltiniai 

Lietuvos muzikos prodiuseriai